
tok en pause i legejobben da hun fikk barn og begynte å skrive for Harlequin i stedet. Nå bor hun på New Zealand og fryder seg over at skrivingen tilfredsstiller hangen til en lykkelig slutt og den endorfinrusen det skaper. Du finner henne på jcharroway.com og Facebook, X og Instagram.

 




Legene i Buenos Aires

La deg rive med av livet til Legene i Buenos Aires! I denne miniserien møter du lidenskapelige og dyktige leger som må navigere medisinske utfordringer, rivalisering og hemmelige kjærlighetsforhold. Med hjertevarmende øyeblikk, krevende arbeidsutfordringer og brennhet kjemi er dette den perfekte serien for deg som liker å lese om kjærlighet i sykehuskorridorene. Dette er fjerde og siste bok i serien.

 




Til alle mødre: Godt jobbet!

Nyfødtkirurgen Emilia Gonzales gikk gjennom sykehuskorridoren med målbevisste skritt, som om hun visste nøyaktig hvor hun skulle. Ingen ville gjette at det var hennes første dag – ny jobb, nytt sykehus, nytt land.

Hun kjempet mot nerver og en rekke andre urovekkende følelser, fulgte skiltene til operasjonssalen, skannet sikkerhetskortet og gikk inn. Hun kom til enda en korridor og stoppet for å orientere seg.

Hun hadde fått en omvisning da hun kom til Hospital General de Buenos Aires for å bli intervjuet tidligere i år. Hun var vant til å jobbe på ledende sykehus i hjemlandet Uruguay, men General var fire ganger så stort som motstykket i Montevideo. Og hun kunne ikke unngå å bli distrahert av vonde følelser.

Hennes avdøde ektemann, Ricardo, var født på nettopp dette sykehuset. Til tross for at hun hadde vært enke i fem år, var Ricardo alltid i hennes tanker. Hvordan skulle hun kunne jobbe her, være tilbake i Argentina, og ikke hele tiden bli minnet om tapet av sitt livs kjærlighet?

Emilia tok seg sammen med en kraftanstrengelse. Den nye jobben representerte en ny start for henne og datteren. Eva hadde ønsket å gå på samme universitet som faren, og Emilia var glad for å kunne legge til rette for og støtte alle Evas drømmer. Hun ønsket bare at akkurat denne endringen ikke utløste så mange følelser.

«Har du gått deg vill?» sa en mannsstemme bak henne.

Emilia skvatt og snudde seg. «Er det så åpenbart?» spurte hun med et smil. «Jeg hadde håpet å kunne skjule det bedre. Det er min første dag.» Og hun hadde en operasjon å rekke.

Den høye og hjelpsomme fremmede kikket på det splitter nye navneskiltet hennes, og uttrykket hans skiftet fra mild nysgjerrighet til blid overraskelse.

«Ah, du er doktor Gonzales», sa han og smilte bredere. «Vår nye nyfødtkirurg. Jeg har ventet deg.» Han rakte frem hånden. «Jeg er Felipe Castillo. Velkommen.»

Emilia tok ham i hånden, og ble overveldet av vennligheten og selvsikkerheten i det avslappede smilet hans. De hadde aldri møttes før, men hun visste at Felipe Castillo var en av de ledende neonatalkirurgene der. Ikke bare var han medansvarlig for pasienten Emilia skulle møte, han var også Emilias veileder frem til hun fikk full autorisasjon fra det argentinske legerådet.

«Vær så snill, kall meg Emilia», sa hun.

De var like gamle, begge i femtiårene, men Felipe skulle overvåke alle operasjonene hennes i en prøveperiode på tre uker. Emilia hadde brukt litt lenger tid på å spesialisere seg, med fødselspermisjon, flere år med deltidsarbeid mens Eva var liten, og deretter velferdspermisjon i de to årene Ricardo hadde vært syk.

Men hun hadde ikke forventet at han skulle være så … attraktiv – noe som fikk hjertet hennes til å banke og kroppstemperaturen til å stige. Etter å ha mistet Ricardo, hadde hun trodd at hun var immun mot fysisk begjær, men nei, kroppen hennes så ut til å være tilbake for fullt. Hun kikket stjålent på ringfingeren hans. Den var bar, men det var for så vidt irrelevant.

Som hun hadde sagt til Eva igjen og igjen, var hun ikke interessert i å date. Det virket for vanskelig og meningsløst. Hun hadde hatt sitt livs store kjærlighet, og hun hadde ingen planer om å lete etter kjærligheten på nytt.

Felipe nikket og slo ut med armen. «La meg vise deg veien.»

Emilia gikk takknemlig ved siden av ham, og ignorerte den sexy kirurgens selvsikkerhet og hvor godt han så ut i sykehusets uformelige, grønne operasjonsklær. Det var sjelden hun la merke til et medlem av det motsatte kjønn, men når hun gjorde det, føltes det likevel som om hun var utro mot Ricardo.

Men de hadde jo vært gift i over tjue år. Noen ganger, når hun husket at han var borte, måtte hun ta seg selv i å tenke seg om. Det var som om halve hjertet hennes manglet.

«Så du er fra Uruguay?» spurte Felipe og kastet et interessert blikk på henne. «Hva bringer deg til Buenos Aires?»

Emilia trakk pusten dypt inn. Hun visste at denne typen spørsmål var uunngåelig. Spesialister på hennes alder byttet sjelden sykehus, med mindre det var av personlige grunner. Og det fantes ikke noe mer personlig for Emilia enn Eva.

«Min avdøde mann var argentiner. Han ble faktisk født på dette sykehuset», sa hun. «Datteren vår ville studere her, så jeg tenkte at jeg også skulle flytte hit, siden det bare er oss to. Foreldrene mine døde for noen år siden, så det er ingen familie som holder meg i Uruguay.»

«Og hvorfor ikke?» Felipes lette smil ble bredere. «Hvorfor skal de unge ha all moroa?»

«Nettopp.» Emilia hørte seg selv le, lyden var høy og litt anstrengt. Siden Ricardos død hadde det vært lite tid og enda mindre lyst til å ha det gøy. Med en tenåring som hun skulle oppdra alene og en travel og krevende karriere, var Emilia ofte utslitt når en uke var over og måtte innse at hun nok en gang hadde kommet til å sette seg selv sist.

«Buenos Aires er en fantastisk by», fortsatte Felipe entusiastisk. «Jeg er sikker på at dere kommer til å stortrives her når dere har funnet dere til rette.»

Akkurat idet de rundet hjørnet til operasjonssal seks, ringte personsøkerne deres unisont med en hasteanrop.

«Det ser ut til at vi kom i siste liten», sa Felipe og slo av alarmen. «Det er ingenting som litt spenning som start på den første dagen», la han til da de gikk inn for å vaske seg.

Hun kastet et blikk inn i operasjonssalen da hun gjorde ham selskap ved vasken. Gjennom glasset så hun Isabella Lopez omringet av fødselsteamet og en mann Emilia antok var Sebastian Lopez, ektemannen hennes.

«For noen uker siden fikk den minste av trillingene Lopez’ fosterdiagnosen medfødt mellomgulvsbrokk ved hjelp av MR-scanning av fosteret», sa Felipe og oppdaterte henne om saken mens de vasket seg grundig.

Emilia nikket og jobbet med en skrubbebørste under neglene. «Jeg kom inn tidlig for å lese journalen. Jeg har forstått at du utførte en endoluminal trakeal okklusjon ved 27. uke. Det er imponerende i et flerlingsvangerskap.»

Han hevet øyenbrynene over masken. «Foreldrene, Isabella og Sebastian, er begge akuttleger her på sykehuset, så de ville gjerne vurdere inngrepet. De ønsker det best mulige resultatet for alle tre barna, så sammen veide vi fordeler og ulemper ved et inngrep. Forhåpentligvis lønte det seg å satse.»

«Jeg møtte Isabella Lopez da jeg kom på intervju i januar», sa Emilia.

Hun hadde umiddelbart funnet tonen med den andre kvinnen, som sammen med mannen sin ledet akuttmottaket. Og etter deres vanskelige fertilitetsreise visste hun hvor mye paret ønsket seg de tre mirakelbarna som var i ferd med å bli født. Alle trillingene måtte tilbringe en del tid på nyfødtintensivavdelingen, eller NICU, og det minste barnet måtte også opereres for å korrigere defekten i mellomgulvet.

«Nå går vi og hilser på Lopez-trillingene», sa Felipe, slo av kranene og brukte ryggen til å skyve seg gjennom døren inn til operasjonssalen.

På den ene siden av rommet sto tre gjenopplivningsbord for nyfødte, som alle var oppvarmet og ventet på hvert sitt barn. En gruppe nyfødtleger og sykepleiere ventet i nærheten med anspente ansiktsuttrykk.

Emilia kikket bort på Isabella og forsøkte å sende henne beroligende, positive vibber bak masken. En fødsel er alltid følelsesladet, men når barna er født for tidlig og det ene barnet må opereres, kan det være overveldende for paret.

De to første barna ble forløst, ett etter ett. Navlestrengene deres ble klemt av, og de ble raskt fraktet bort av neonatalteamet. Hvert barn ble lagt på den oppvarmede madrassen på gjenopplivningsbordet. Nyfødtsykepleierne tørket de nyfødte forsiktig med et håndkle og renset nesen for slim med en liten sugeslange.

«Apgar er ni», sa legen som tok seg av den første trillingen.

Emilia pustet lettet ut og kastet et blikk på Felipe, som nikket. Det eldste Lopez-barnet hadde lav fødselsvekt, men pustet spontant, hadde god hudfarge og normale reflekser, og tilstanden var stabil nok til at han kunne overføres til nyfødtintensivavdelingen. Babyen ble pakket inn og båret over til mamma og pappa for en rask kos.

Ved det neste gjenopplivningsbordet ble trilling nummer to vurdert av en annen lege. Selv om han var litt mindre enn broren, klynket han høylytt, og det lille, rosa ansiktet hans var opprørt.

«Apgar er ti», sa nyfødtsykepleieren, pakket ham inn i et teppe og løftet ham opp for noen sekunders hud-mot-hud-kontakt med foreldrene.

Emilia smilte under masken av Isabellas og Sebastians glede. Men det var fortsatt ett barn igjen å forløse. Idet fødselslegen forløste hodet til det tredje og minste barnet, endret stemningen i rommet seg.

Slangen som blokkerte barnets luftveier, og som hadde holdt lungene ekspandert mens barnet utviklet seg i livmoren, måtte fjernes før navlestrengen ble klippet, ettersom den i hovedsak sørget for at barnet pustet via morkaken.

Emilia hadde bare sett FETO-prosedyren en håndfull ganger, så hun var glad for Felipes større erfaring i dette tilfellet. Felipe fikk raskt tømt ballongen og fjernet endotrakealtuben fra babyens munn. Fødselen av Lopez’ tredje barn ble fullført, og navlestrengen ble avklemt som vanlig. Men i motsetning til brødrene var baby nummer tre slapp og stille, og huden var grå av cyanose – mangel på oksygen.

Emilia og Felipe var raske og bar babyen til det tredje gjenopplivningsbordet, som var satt opp i et avskjermet område med dempet belysning.

Mens en sykepleier sugde slim fra munn og nese, tørket Emilia ham forsiktig med et håndkle for å stimulere spontan respirasjon. De få sekundene der babyen ikke anstrengte seg for å puste, føltes uendelige. Emilia ville at han skulle klare det, og stirret på Felipe.

«Hjertet slår», sa Felipe og tok av seg stetoskopet, «men det er lite åndedrett. Vi vet allerede fra skanningen at venstre lunge er hypoplastisk.»

Emilia nikket, og blåste raskt, men forsiktig opp babyens underutviklede lunger med resuscitatoren. På grunn av hullet i mellomgulvet hadde bukorganene brokket seg inn i brystet og hindret venstre lunge i å vokse. Felipe hadde redusert noe av presset på lungene ved hjelp av FETO-operasjonen, men den underutviklede lungen var fortsatt mindre enn normalt.

Emilia plasserte elektroder på den nyfødtes bryst, og lettelsen steg da hjertemonitoren viste et normalt utslag.

Øynene deres møttes over maskene. «Vi har fortsatt sinusrytme», sa Emilia til ham.

Felipe nikket, og tankene hans var sannsynligvis de samme som hennes. Inntil videre måtte den minste Lopez-babyen ventileres inntil de kunne lukke mellomgulvsdefekten og gi lungene plass til å vokse.

«Jeg skal intubere», sa Felipe og strakte seg etter et laryngoskop og en endotrakealtube. «Så overfører vi ham til intensiven.»

Da intubasjonen var fullført, førte Emilia en nasogastrisk sonde inn i babyens mage for å tømme den for innhold og lette trykket på babyens små lunger, som allerede var svekket av at tynntarmssløyfene hadde falt ned i brystet.

Etter hvert som barnets oksygenmetning klatret opp i normalområdet, satte Felipe inn et navlevenekateter i navlestrengen, slik at de kunne administrere væske og medisiner og enkelt ta blodprøver. De jobbet sammen som om de hadde gjort det i årevis, og hver av dem forutså den andres bevegelser og assisterte der det var nødvendig.

Da de hadde stabilisert den tredje trillingen, kastet Emilia et blikk på Felipe. «Et raskt hei til mamma og pappa, og så opp til nyfødtintensiven?»

Felipe nikket og tok av seg hanskene og masken. «Vi skal vurdere ham på nytt i ettermiddag, men han skal opereres om to eller tre dager, så lenge han er stabil. Jo før vi får lukket hullet i mellomgulvet, desto bedre.»

Mens Isabella fortsatt lå på bordet og ble sydd etter keisersnittet, trillet Felipe og Emilia forsiktig det mobile gjenopplivningsbordet bort til foreldrene.

«Vi visste fra skanningen at venstre lunge var liten», forklarte Felipe til Isabella og Sebastian, som forståelig nok var gråtkvalte og overveldet, «så jeg har lagt baby tre i respirator for å hjelpe ham med å puste».

«Vi har bestemt oss for å kalle ham Luis», sa Sebastian og tok forsiktig konas hånd, slik at de sammen kunne strekke ut hånden og berøre sønnens lille knyttneve.

«Vi skal ta Luis med til nyfødtintensiven», sa Emilia og prøvde å virke beroligende, selv om de alle visste at situasjonen var alvorlig. «Så snart dere er klare, kan dere besøke ham og brødrene hans der. Prøv å ikke bekymre dere.» Hun møtte Isabellas blikk. «Vi skal ta oss av dem på beste måte.»

Isabella nikket, og tårene silte fra øyekroken mens hun strakte ut hånden og klemte Emilias. Fra en mor til en annen hørte Emilia det som ikke ble sagt: Ta vare på barna mine mens jeg ikke kan.

Mens overlegen og nyfødtsykepleierne kjørte Luis opp til nyfødtintensiven, tok Felipe og Emilia av seg operasjonsklærne og kastet dem i en skittentøyskurv.

Emilia sukket dypt. «Det var en begivenhetsrik første morgen.»

Felipe nikket. «Nå som spenningen er over, skal jeg vise deg det viktigste rommet på avdelingen, i tilfelle du skulle gå deg vill igjen.»

«Jeg håper det er pauserommet. Jeg trenger kaffe nå.»

«En kvinne med prioriteringer», sa han med det selvsikre smilet som fikk henne til å slappe av, men som også fikk pulsen hennes til å stige. «Selv om det bare finnes pulverkaffe på pauserommet. For den ekte varen, espresso, er det beste stedet å gå til Café Rivas, i foajeen.»

«Å, jeg trenger definitivt den ekte varen for å komme meg gjennom den første dagen min.»

«I så fall», sa han, «skal jeg vise deg veien?»

«Flott, takk.» Hun fulgte etter ham opp trappen. Snart måtte hun finne frem på sykehuset uten hans hjelp. Men inntil videre var det greit å ta imot en guidet tur fra en kollega.

«Café Rivas har en app, så du kan forhåndsbestille uten å stå i kø», sa han og skjøv opp døren på toppen av trappen.

«Å, det høres farlig ut», spøkte hun.

«Veldig», nikket Felipe. «Men det kan være vår lille hemmelighet.»

Emile måtte smile selv om hun merket at hun holdt litt avstand. Sjarmerende, kjekk og dyktig. Hun måtte være forsiktig rundt Felipe Castillo.

Felipe dro ofte til Café Rivas for å ta seg en kaffe før en rutinemessig operasjonsliste. «Så hva vil du ha?» spurte han da de gikk inn i den solfylte kafeen som betjente både ansatte og besøkende.

«En cappuccino», sa hun, «men jeg kan kjøpe den selv.»

«Vær så snill, la meg få lov», insisterte han. «Til du har rukket å laste ned appen», la han til da han så at hun nølte. «Da slipper vi køen ved kassen.»

At den nye neonatalkirurgen var så vakker, hadde tatt ham fullstendig på sengen. Sykehusklærne var mosegrønne, en farge som fremhevet de gyllenbrune øynene hennes. De var ikke så flatterende, men han så at hun hadde en slank, atletisk kropp. Hun var akkurat hans type.

«Ok, takk», sa hun.

«Jeg skjønner at jeg bombarderte deg med spørsmål tidligere», sa han mens de sto ved espressomaskinen. «Nå er det din tur til å spørre meg om hva som helst mens vi venter.»

«Hva var det som trakk deg til nyfødtkirurgi?» spurte hun. «Har du egne barn?»

«Nei, det har jeg ikke.» Felipe ristet på hodet og likte at hun var så direkte. Hun virket ikke som en som ville spille spill. Og etter femten år med tilfeldig dating hadde Felipe opplevd det meste. «Heldigvis elsker jeg barn», fortsatte han, «med tanke på jobben vår. Jeg har bare aldri kommet meg til å få et selv. Ekskona mi ville ikke ha barn, og jeg var fornøyd med å se dem hver dag her.»

Han trakk på skuldrene og tenkte på lillebroren Thiago og familiens vingård, som Felipe hadde nektet å overta til fordel for en egoistisk medisinsk karriere. Nå som Felipe hadde bestemt seg for å forbli singel og nettopp hadde fylt femtifem, lå ansvaret for neste generasjon Castillo-barn helt og holdent på Thiago og hans kommende kone, Violetta.

Den samme målbevisstheten som hadde drevet Felipe til å satse på sitt eget yrke, hadde sannsynligvis også fått ham til å forsømme ekteskapet, mens han arbeidet for å bevise overfor familien at han hadde tatt det riktige valget ved å bli lege. Ikke at skilsmissen utelukkende var hans feil …

«Hva med deg?» spurte han og skjøv ekskona ut av tankene. «Bare den ene datteren?»

«Ja, Eva.» Emilia smilte, og den moderlige stoltheten lyste i øynene hennes. «Hun har nettopp begynt på jusstudier ved UBA.» Smilet hennes ble dypere og avslørte en sjarmerende grop i det ene kinnet.

«Ikke medisin?» spurte han overrasket. «Universitetet i Buenos Aires har en utmerket medisinsk skole. Det var der jeg utdannet meg.»

Emilia lo og ristet på hodet slik at hestehalen svingte. «Nei, jeg klarte på en eller annen måte å skremme henne bort fra det. I stedet følger hun i farens fotspor. Han studerte også jus ved UBA.»

Felipe skjønte med en gang at hun og Eva sto hverandre nær. Ikke rart at hun hadde flyttet til Buenos Aires da datteren flyttet dit for å studere. Men å begynne på nytt i femtiårene kunne være vanskelig.

«Det høres ut som hun er veldig begavet», sa han, nysgjerrig på kvinnen som han ved første øyekast hadde mye til felles med.

«Ja, det er hun», sa hun og la hodet på skakke for å observere ham på en måte som fikk ham til å spenne magemusklene.

Nå var han takknemlig for at han jobbet hardt for å holde seg i form. Det var åpenbart en gnist mellom dem, en gjensidig tiltrekning.

«Hvor lenge har du vært skilt?» spurte hun.

«Femten år», tilsto han og grimaserte da hun så overrasket på ham. «Det var et fullstendig vennskapelig brudd», fortsatte han, og følte som alltid at han måtte rettferdiggjøre skilsmissen. «Vi hadde bare glidd fra hverandre.»

Og i løpet av de femten årene hadde han skapt seg et godt liv, med en perfekt balanse mellom jobb og sosialt liv, avbrutt av en og annen tilfeldig date. Men uansett hvor mange år som gikk, klarte han ikke å riste av seg skyldfølelsen over at han hadde vært en dårlig ektemann fordi han hadde satset så hardt på karrieren. Ikke rart at han nøyde seg med å date tilfeldig. I motsetning til Thiago, som snart skulle gifte seg.

Emilia så litt nærmere på ham, som om hun prøvde å forstå ham. «Har du en ny partner?»

Det var et logisk neste spørsmål, men han kunne ikke unngå å høre en håpefull nysgjerrighet i stemmen hennes.

«Nei, jeg er singel. Jeg dater, men ikke noe seriøst. Hva med deg, da? Har du noe imot at jeg spør hvor lenge det er siden mannen din døde?» Nysgjerrigheten var gjensidig. Hvis hun var singel, ville han definitivt være interessert i noe uformelt.

«Ricardo», sa hun og oppga ektemannens navn mens smerten sløvet blikket hennes et øyeblikk. «Han har vært død i fem år.»

Hvorfor hadde han spurt? De hadde nettopp møtt hverandre, og nå hadde han gjort henne trist. «Det er en omstilling å begynne på nytt i vår alder», la han til og forsøkte å reparere skaden, «og det uten å flytte til et nytt land slik du har gjort.»

«Å, jeg begynner ikke på nytt igjen, bortsett fra denne nye jobben.» Hun lekte selvbevisst med det lange håret sitt og unngikk blikket hans. «Jeg er for opptatt av å sørge for at Eva finner seg til rette her til å bekymre meg for meg selv.»

Felipe fikk et sug i magen. Så hun var ikke sammen med noen. Han kunne forstå at hun satte datterens behov foran sine egne. Hennes situasjon var svært forskjellig fra hans. Hun hadde tydeligvis elsket mannen sin til det siste, og gjorde det sannsynligvis fortsatt. Men det betydde ikke at hun var immun mot ensomhet, særlig med tanke på at datteren var blitt voksen og antagelig snart skulle forlate redet.

Kanskje de bare kunne være venner?

«Det er jo ikke mangel på ting å gjøre i Buenos Aires», sa han og skjulte skuffelsen over at han ikke kunne be henne ut. «Hva liker du å gjøre når du ikke jobber?»

«Hagearbeid, lesing, turer i parken med hunden. Ikke noe spennende.» Hun lo. «Jeg får all spenningen jeg trenger fra jobben. Hva med deg?» spurte hun og så på ham igjen.

«Det samme, faktisk, minus hagearbeidet. Jeg bor i en leilighet, og jeg pleier å løpe i parken med hunden. Han er en borderterrier. Dante.»

Hun lyste opp. «Min er en springer spaniel – Luna. Selv om hun egentlig er min datters hund, er det alltid jeg som går tur …»

Han smilte skjevt. «Kjenner du noen her i Buenos Aires?»

Emilia ristet på hodet og ble litt rød i kinnene. «Nei, min manns familie er fra Córdoba.»

«I så fall burde vi ta med hundene i parken en dag.» Felipe holdt opp hendene i en avvæpnende gest. «Det er bare en vennlig invitasjon.»

Før hun rakk å takke høflig nei, ropte baristaen opp Felipes navn og holdt frem takeaway-bestillingen deres.

«Vær så god», sa Felipe og rakte Emilia kaffen.

«Takk», sa hun og fulgte ham mot utgangen. De stoppet ved toppen av trappen, der han skulle gå ned mens hun gikk opp til tredje etasje.

«Vi ses senere. Vi har en full liste i ettermiddag.»

«Unnskyld for det som skjedde nå, Felipe», sa hun og så litt flau ut. «Jeg er bare litt følsom når det gjelder det med å date. Eva synes det er på høy tid at jeg kommer meg ut igjen, men jeg er ikke så opptatt av det. Det er et ømtålig tema hjemme.»

«Du trenger ikke be om unnskyldning. Jeg forstår det velmente presset fra familien. Broren min skal snart gifte seg, og hele familien min mener at jeg også bør gifte meg på nytt før det er for sent.» Han sperret opp øynene, liksom forferdet, og hun smilte. Han visste at alt var tilgitt.

«Jeg er glad jeg ikke er den eneste som blir … oppmuntret.» Hun himlet med øynene. «I vår alder kan vi umulig ta vare på oss selv, kan vi vel?»

«Noe av det beste med å ha fylt et halvt århundre er at vi kjenner våre egne tanker, ikke sant? Du får date når du er klar.» Han trakk på skuldrene. «Eller ikke.»

«Jeg er enig.» Hun smilte. «Men prøv å si det til datteren min.»

De skiltes, og Felipe gikk ned trappen og følte seg litt nedstemt. Han hadde forvekslet vennligheten hennes med flørting.

De kunne fortsatt være venner.

Men skuffelsen fulgte ham resten av dagen.

